KOMISIJOS REGLAMENTAS (EB) Nr. 575/2006
2006 m. balandžio 7 d.
iš dalies keičiantis Europos Parlamento ir Tarybos reglamentą (EB) Nr. 178/2002 dėl Europos maisto saugos tarnybos nuolatinių mokslinių grupių skaičiaus ir pavadinimų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. sausio 28 d. Europos Parlamento ir Tarybos reglamentą (EB) Nr. 178/2002, nustatantį maistui skirtų teisės aktų bendruosius principus ir reikalavimus, įkuriantį Europos maisto saugos tarnybą ir nustatantį su maisto saugos klausimais susijusias procedūras (1), ypač į jo 28 straipsnio 4 dalies 2 pastraipą,
kadangi:
(1)
Augalų sveikatos apsauga yra esminis maisto grandinės saugumo rodiklis, o dėl naujausių pokyčių tenka atlikti vis daugiau mokslinių pavojaus augalų sveikatai vertinimų.
(2)
Šiuo metu Europos maisto saugos tarnybos mokslinės grupės, atsakingos už nuomonės dėl augalų sveikatos, augalų apsaugos produktų ir jų likučių pateikimą, atliekama ekspertizė augalų sveikatos srityje leidžia vykdyti tik pavienius ir ribotus mokslinius vertinimus. Todėl, siekdama patenkinti didėjantį poreikį paraiškų mokslinei nuomonei, susijusiai su augalų sveikata, gauti, Europos maisto saugos tarnyba oficialiai kreipėsi į Komisiją, prašydama sudaryti naują nuolatinę mokslinę grupę, kuri galėtų atlikti ekspertizę daugelyje sričių, tokių kaip: entomologijos, mikologijos, virusologijos, bakteriologijos, botanikos, agronomijos, augalų karantino ir augalų ligų epidemiologijos.
(3)
Atsižvelgiant į papildomos augalų sveikatos specialistų mokslinės darbo grupės sukūrimą, reikia iš dalies pakeisti „Augalų sveikatos, augalų apsaugos produktų ir jų likučių specialistų grupės“ pavadinimą.
(4)
Dėl to turėtų būti atitinkamai iš dalies pakeistas Reglamentas (EB) Nr. 178/2002.
(5)
Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 178/2002 28 straipsnio 4 dalis iš dalies keičiama taip:
1)
c punktas pakeičiamas taip:
„c)
Augalų apsaugos produktų ir jų likučių specialistų grupė;“;
2)
pridedamas i punktas:
„i)
augalų sveikatos specialistų grupė.“.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. balandžio 7 d.